''Este efectul incitării pe care a făcut-o preşedintele ţării, care în loc să joace rolul de moderator şi om al dialogului, a incitat strada şi a provocat această anarhie la care asistăm cu toţii. Este răspunderea totală a preşedintelui Iohannis şi va trebui să dea socoteală ţării pentru părăsirea rolului care îi revine prin Constituţie - să fie moderator, nu incitator'', a spus pentru MEDIAFAX Ion Iliescu.

A 5-a zi de proteste a început cu un miting al copiilor. Oamenii cer abrogarea ordonanţei privind modificarea codurilor penale.

Mii de oameni se îndreaptă, la ora transmiterii ştirii, către Palatul Parlamentului, unde vor protesta formând un lanţ uman în jurul clădirii. Protestul a început la ora 11.00 cu un miting al copiilor la care au participati mii de persoane.

Vineri seara, peste o sută de mii de oameni au protestat în Capitală pentru a patra zi consecutiv.

Preşedintele PSD, Liviu Dragnea, a declarat sâmbătă că se va întâlni cu liderii coaliţiei şi cu premierul Sorin Grindeanu pe tema OUG privind Codurile penale, una dintre soluţii fiind abrogarea.